Private veiligheidsdienste onder groot drukPolisiebeamptes en lede van private veiligheidsdienste patrolleer die strate van ‘n gebied in Johannesburg tydens die afgelope paar dae se oproer. (Foto: Marco Longari/AFP) Die veiligheidsgroep Fidelity het sy kontanttransitovoertuie uit geweldgeteisterde gebiede onttrek tot die situasie daar stabiliseer. Talle voorvalle van geweld, misdadigheid en plundery het die afgelope paar dae eers in KwaZulu-Natal gewoed en toe na gedeeltes van Gauteng en sommige ander provinsies oorgespoel. Wahl Bartmann, uitvoerende hoof van Fidelity Services Group, sê die besluit is in die belang van hul mense en die bates wat hulle vervoer, geneem. “Sedert die chaos in Natal het ons heelwat opstande, brande, omvattende skade aan eiendom én plundery gesien wat na verskeie ander gebiede versprei het. “Ons is bewus van die druk op baie van ons kommersiële klante, veral kleinhandelaars, wat die gevaar loop om onder grootskaalse plundery deur te loop,” sê Bartmann. Aan die Gautengse Oos-Rand en in die suide van Johannesburg het die maatskappy bykomende spesialisspanne ontplooi om persele teen plunderaars te beskerm. Dit het ingesluit lugsteun en voete op die grond om boewe te verjaag. Fidelity sê hy het die naweek reeds ŉ gesamentlike operasionele sentrum op die been gebring om die situasie deurgaans te monitor sodat hy dadelik lugsteun en spesialisgrondpatrolliespanne kan ontplooi. “Die situasie is egter geweldig vloeibaar en ons hou bedrywighede fyn saam met wetstoepassingsowerhede dop. Ons probeer ondersteuning gee waar ons kan, maar die situasie is uiters gewelddadig en ŉ hele aantal van ons werkers is reeds beseer,” sê Bartmann. Hy sê in woonbuurte is die ontwrigting minimaal. “Ons hou egter steeds alle woongebiede waar klante ook geraak kan word, fyn dop en raai al ons klante in dié buurte aan om hoërisikogebiede te vermy. “Ons doen ŉ beroep op alle burgers om waaksaam te bly terwyl wetstoepassers werk om die situasie te stabiliseer.”